(9)Toimialatutkinnan tulokset vahvistavat, että kaiken kaikkiaan yhä useammat laitteet ja palvelut ovat muuttumassa ”älykkäiksi”. Näin käyttäjillä on käytössään vähitellen laajeneva valikoima yhteenliitettyjä laitteita ja palveluja kotonaan ja sen ulkopuolella. Vastaajien vastaukset viittaavat myös siihen, että älykoteihin ja puettaviin laitteisiin sekä digiavustajien kautta saatavilla olevien esineiden internetiin liittyvien kuluttajapalvelujen kokonaismäärä kasvaa edelleen. Lisäksi vastaajat kertoivat suuntauksesta, jonka mukaan digiavustajia on yhä enemmän käyttöliittymänä, joka mahdollistaa vuorovaikutuksen älylaitteiden ja esineiden internetiin liittyvien kuluttajapalvelujen kanssa.

(24)Kuluttajatuotteiden internetin toimialalla standardoituja teknologioita on tavallisesti edelleen mahdollistavien perusteknologioiden tasolla (esimerkiksi yhteysstandardit, kuten Wi-Fi tai Bluetooth), kun taas viralliset standardit eivät tällä hetkellä pysty kilpailemaan tehokkaasti käyttöjärjestelmien ja digiavustajien johtavien tarjoajien omien teknologioiden kanssa muuntyyppisissä teknologioissa, kuten laitemäärittelyissä, sovelluskerroksissa ja käyttöliittymissä. Lisäksi tiettyjä valmistajakohtaisia teknologioita on toimialatutkinnan kattamilla aloilla nostettu esiin tosiasiallisina standardeina, mukaan luettuina tietyt digiavustajat, älykodin laitteet ja puettavat laitteet. Lähes kaikki vastaajat pitävät täydellistä yhteentoimivuutta näiden teknologioiden ja ekosysteemien kanssa välttämättömänä kilpailun kannalta.

(17)Kyky kytkeä yhteen ekosysteemin eri osia ja kommunikoida niiden kanssa – eli älylaitteiden, digiavustajien ja esineiden internetiin liittyvien kuluttajapalvelujen yhteentoimivuus – on olennaisen tärkeää, jotta voidaan hyödyntää kaikkia toimintoja, joita kuluttajatuotteiden internetin ekosysteemi voi tarjota käyttäjille. Eri tuotemerkkien yhteentoimivuus on yhtä tärkeää, koska sen ansiosta käyttäjät voivat rakentaa kuluttajatuotteiden internetin ekosysteemejä heterogeenisistä tuotteista, mikä lisää kuluttajien valintamahdollisuuksia ja estää lukkiutumisen tietyn palveluntarjoajan tuotteisiin.

(16)Kilpailutilanteen osalta monet vastaajat katsoivat, että suurin este uusien tuotteiden ja palvelujen kehittämiselle on kyvyttömyys kilpailla tehokkaasti älykkäiden (mobiili)laitteiden käyttöjärjestelmien ja digiavustajien johtavien tarjoajien kanssa. Tämä johtuu siitä, että nämä yritykset ovat vertikaalisesti integroituneita ja ne ovat rakentaneet omia ekosysteemejään kuluttajatuotteiden internetin toimialalle ja sen ulkopuolelle siten, että ne ovat omat tuotteensa ja palvelunsa yhdistämällä ja integroimalla niihin kolmansien osapuolten tuotteita ja palveluja muodostaneet tarjonnan, jolla on suuri määrä käyttäjiä.

(29)Toimialatutkinnan tuloksista käy ilmi, että yritykset antavat käyttäjille pääsyn omaan dataansa eri tavoin (esim. käyttäjätilien, käyttöliittymien tai erityisten välineiden tai teknologian kautta) riippuen esimerkiksi yrityksen tarjoaman älylaitteen tai esineiden internetiin liittyvän kuluttajapalvelun tyypistä ja sen käyttötarkoituksesta. Suurin osa kyselyyn vastanneista esineiden internetiin liittyvien kuluttajapalvelujen tarjoajista ja älylaitteiden valmistajista ilmoittaa, että ne antavat käyttäjille mahdollisuuden päästä käsiksi henkilökohtaiseen dataansa niin, että sen voi siirtää muille palveluntarjoajille ja laitevalmistajille yleisen tietosuoja-asetuksen 20 artiklan mukaisesti.

(30)Muutamat esineiden internetiin liittyvien kuluttajapalvelujen tarjoajat toteavat myös, että niiden käyttäjädata voidaan siirtää suoraan yhdeltä palveluntarjoajalta toiselle siirtämällä tiedot automaattisesti näiden kahden palveluntarjoajan sovellusten välillä yleisen tietosuoja-asetuksen 20 artiklan 2 kohdan mukaisesti. Tällainen tietojen suora siirrettävyys eri yritysten (tai rekisterinpitäjien) välillä ei kuitenkaan ole yleistä.

(31)Datan siirtomahdollisuudet näyttävät olevan rajallisemmat erityisesti digiavustajien kautta kerätyn datan osalta. Yksi esitetyistä syistä on, että äänikomentoja ei välttämättä voi helposti tuoda muihin digiavustajiin. Lisäksi useat vastaajat toteavat, että digiavustajien tarjoajat kuuluvat tiettyyn ekosysteemiin ja rajoittavat datan siirtoa ja siirrettävyyttä tämän ekosysteemin ulkopuolelle.

(32)Kuluttajatuotteiden internetiin liittyvän datan liiketoiminnallisten näkökohtien osalta toimialatutkinnan tulokset osoittavat, että datavirrat kuluttajatuotteiden internetin ekosysteemin eri osien välillä ovat tavallisesti luonteeltaan hyvin funktionaalisia. Datavirrat on suunniteltu siten, että järjestelmä toimii asianmukaisesti käyttäjän kannalta, esimerkiksi käsittelee ja suorittaa äänikäskyn.

(33)Muuntyyppistä dataa, jota yritykset voivat jakaa keskenään, on muun muassa koostamaton virhedata ja koostettu suorituskykydata. Kun kolmannella osapuolella on pääsy yhden yrityksen keräämään dataan, data asetetaan saataville yleensä keskitettyjen tietoalustojen kautta. Jos käyttäjädataa jaetaan esimerkiksi yhdistämällä useita käyttäjätilejä, tarvitaan käyttäjän suostumus.

(34)Vaikka dataa ei jaettaisi aktiivisesti, joillakin kuluttajatuotteiden internetin toimijoilla on pääsy kolmannen osapuolen toimintaan liittyvään dataan. Tällaisia toimijoita ovat tyypillisesti älylaitteiden käyttöjärjestelmän tarjoaja ja/tai digiavustajan tarjoaja, jotka pystyvät keräämään tiettyjä tietoja käyttäjän vuorovaikutuksesta esimerkiksi esineiden internetiin liittyvän kuluttajapalvelun kanssa niiden kuluttajatuotteiden internetin ekosysteemissä saavuttaman aseman ansiosta.

(35)Ei ole olemassa toimialan laajuisia standardoituja formaatteja datan keräämiseksi ja jakamiseksi kuluttajatuotteiden internetin toimialan yritysten välillä. Dataa käsitellään yleensä joko yrityksen käyttämässä valmistajakohtaisessa muodossa tai standardoimattomassa mutta yleisesti käytetyssä ei-valmistajakohtaisessa tiedostomuodossa. Yhden yrityksen (esimerkiksi digiavustajan tarjoajan) sovellusrajapinnat ja/tai ohjelmistokehityspaketit määrittävät usein sen, mitä dataformaatteja olisi käytettävä. Ne voivat sisältää myös asiaankuuluvia datan käsittelyä ja jakamista koskevia määräyksiä.

(36)Useat sopimusmääräykset näyttävät sääntelevän kuluttajatuotteiden internetiin liittyvän datan liiketoiminnallisia näkökohtia. Tällaisissa sopimuksissa voi olla henkilötietojen suojaa, käsittelyä, tallentamista ja käyttöä koskevia lausekkeita. Myös kunkin yrityksen tietosuojaperiaatteet ovat merkityksellisiä datan (ja datavirtojen) hallinnan kannalta. Kaiken kaikkiaan toimialatutkinnan tulokset osoittavat, että tietyt kuluttajatuotteiden internetin toimijat, erityisesti johtavat digiavustajien tarjoajat, voivat asettaa vakiomuotoisia ehtoja, joilla rajoitetaan kolmansien osapuolten pääsyä dataan ja datan käyttöä, samalla kun toimijoilla itsellään on pääsy samaan dataan ja laajat datan käyttömahdollisuudet.

(37)Kuluttajatuotteiden internetin yritysten datankäyttöön liittyen vastaajat ilmoittivat, että ne käyttävät kerättyä dataa seuraaviin tarkoituksiin: i) esineiden internetiin liittyvien kulutustuotteiden ja -palvelujen normaali toiminta, ii) käyttäjäkokemuksen yksilöllistäminen, iii) liiketoiminta-analytiikka, iv) tuotteiden ylläpito ja kehittäminen ja v) erilaiset muut käyttötapaukset (esim. markkinointiviestintä, turvallisuus ja petosten torjunta).

(38)Vastaajat ilmoittivat, että ne eivät peri kolmansilta osapuolilta maksua datan asettamisesta saataville. Ne mainitsevat kuitenkin digitaalisen mainonnan ja käyttäjien profiloinnin keinoina ansaita datalla. Kuluttajatuotteiden internetiin liittyvän datan käytöllä digitaalisessa mainonnassa voi olla erityistä arvoa niille johtaville kuluttajatuotteiden internetin toimijoille, joilla on jo liiketoimintaa digitaalisen mainonnan alalla. Älylaitteiden ja esineiden internetiin liittyvien kuluttajapalvelujen yleisyys käyttäjien kodeissa ja yksityiselämässä voi kasvattaa kuluttajatuotteiden internetiin liittyvän datan arvoa käyttäjäprofiloinnin tarkoituksia varten. Vastaajat kuitenkin totesivat, että tämä liiketoimintamahdollisuus ei ole vielä kovin kehittynyt ja että siinä olisi noudatettava tietosuojasääntöjä.

7Tärkeimmät havaitut kilpailuun liittyvät ja muut huolenaiheet

(39)Toimialatutkinnassa saaduissa vastauksissa tuotiin esiin monenlaisia huolenaiheita käytännöistä, jotka saattavat vaikuttaa kielteisesti kilpailuun, innovointiin ja kuluttajien valintamahdollisuuksiin kuluttajatuotteiden internetin toimialalla EU:ssa.

(40)Ensinnäkin yhteentoimivuuden osalta vastaajat toivat esiin seikkoja, jotka liittyvät erityisesti kahteen keskeiseen kysymykseen. Ensimmäinen kysymys on, että integrointiprosesseista määräävät pitkälti niiden muutamien johtavien valmistajakohtaisten digiavustajien ja käyttöjärjestelmien tarjoajat, joilla on merkitystä kuluttajatuotteiden internetin toimialalla. Nämä yritykset voivat määrittää itsenäisesti vaatimukset, jotka on täytettävä yhteentoimivuuden saavuttamiseksi niiden oman teknologian kanssa yksipuolisesti määriteltyjen ehtojen, teknisten vaatimusten ja sertifiointiprosessien avulla. Toinen kysymys, joka liittyy ensimmäiseen, on, että kun yritykset määrittävät yksipuolisesti yhteentoimivuuden ja integrointiprosessit, ne voivat myös rajoittaa kolmansien osapuolten älylaitteiden ja esineiden internetiin liittyvien kuluttajapalvelujen toimintoja omiin laitteisiinsa ja palveluihinsa verrattuna asettamalla teknisiä rajoituksia, kuten rajoitettuja sovellusrajapintoja.

(41)Toiseksi eri kyselylomakkeisiin vastanneet toivat esiin standardointiin liittyviä huolenaiheita. Ne liittyvät erityisesti standardointiprosessiin, standardointijärjestöjen jäsenyyttä ja osallistumista koskeviin sääntöihin, essentiaalipatentteja koskeviin ilmoituksiin, teollis- ja tekijänoikeuksia koskeviin toimintaperiaatteisiin ja lisenssiehtoihin. Vaikka nämä huolenaiheet eivät koske nimenomaisesti toimialatutkinnan kattamia segmenttejä, monimutkaisen standardointiympäristön ja vastaavasti valmistajakohtaisten teknologioiden hajanaisen toimintaympäristön ilmoitettiin vaikuttavan kielteisesti kuluttajatuotteiden internetin segmenttien kasvupotentiaaliin. Yleisesti ottaen vastaajat olivat sitä mieltä, että suuret teknologiayritykset ottavat useimmiten johtoaseman teknologiaratkaisujen suhteen. Tämä voi mahdollistaa sen, että ne voivat hyödyntää patentinhaltijoina markkinavoimaansa tuotantoketjun loppupään markkinoilla ja sitoa käyttäjät omiin ekosysteemeihinsä. Tämä voi pitää yllä teknologiaympäristön hajanaisuutta ja lisätä järjestelmien välisen tiedonsiirron esteitä. Lisäksi monet vastaajat katsoivat, että tällainen rinnakkaisten ekosysteemien jatkuminen antaisi suurille ekosysteemeille merkittävän määräysvallan järjestelmien välisen yhteentoimivuuden tason ja laadun suhteen.

(42)Kolmanneksi älylaitteiden valmistajat ja esineiden internetiin liittyvien kuluttajapalvelujen tarjoajat ilmaisivat datankäytön osalta huolensa digiavustajien keskeisestä asemasta kuluttajatuotteiden internetin datankeruussa. Erityisenä huolenaiheena on, että digiavustajien tarjoajat voivat paitsi hallita datavirtoja ja käyttäjäsuhteita myös hyödyntää näitä etuja lähimarkkinoilla eli muiden esineiden internetiin liittyvien kuluttajatuotteiden ja -palvelujen tarjoamisessa. Lisäksi kolmansia osapuolia olevat valmistajat ja palveluntarjoajat katsoivat, että niiden johtavilta digiavustajien tarjoajilta saamaa dataa koskevat rajoitukset estävät niitä kehittämästä omaa liiketoimintaansa.

(43)Datan jakamisen osalta on tärkeää ottaa huomioon yksityisyyden suojaa koskevat näkökohdat, sillä se on yksi keino säilyttää kuluttajien luottamus ja luottamuksellisuus sekä datan saatavuus ja sen eheys. Markkinatoimijat voivat kuitenkin yksityisyyden suojaa koskevilla väitteillä myös perustella tietyntyyppisen datan ”lukitsemisen” omaan käyttöönsä.

(44)Lisäksi yksinoikeus valtaviin datamääriin voi auttaa johtavia digiavustajien tarjoajia parantamaan digiavustaja-/puheentunnistusteknologiansa laatua helpommin algoritmien koulutuksen ja koneoppimisen avulla. Jos tällaista dataa ei ole saatavilla, se voi luoda esteitä uusille tulokkaille digiavustajamarkkinoilla ja haitata pienempien kilpailijoiden kehittymistä näillä markkinoilla. Viimeisenä dataan liittyvänä huolenaiheena useat vastaajat totesivat, että tunnistettujen dataan liittyvien ansaintamahdollisuuksien odotetaan hyödyttävän johtavia kuluttajatuotteiden internetin teknologia-alustojen tarjoajia ja erityisesti niitä harvoja kuluttajatuotteiden internetin toimijoita, jotka jo toimivat digitaalisen mainonnan markkinoilla. Joidenkin vastaajien mukaan esineiden internetiin liittyvistä kuluttajatuotteista ja -palveluista kerätty data antaa näille yrityksille mahdollisuuden jakaa mainostilaa kolmansia osapuolia oleville mainostajille tarkemmin käyttäjien mieltymyksiin sovitetusti.

(45)Neljänneksi jotkin vastaajat toivat esiin joitakin mahdollisia kilpailuongelmia, jotka liittyvät käyttäjien saatavilla oleviin tehdasasetusominaisuuksiin. Toimialatutkinnan tuloksista käy ilmi, että on olemassa käytäntöjä, jotka koskevat esineiden internetiin liittyvien kuluttajapalvelujen esiasentamista, oletusarvoiseksi asettamista ja näkyvää sijoittamista älylaitteissa tai digiavustajissa. Tällaisista käytännöistä voi olla hyötyä käyttäjille (ne voivat esimerkiksi lisätä käyttömukavuutta), mutta ne voivat myös suurelta osin määrittää esineiden internetiin liittyvän kuluttajapalvelun löydettävyyden ja näkyvyyden ja antaa kilpailuetuja sellaisen palvelun tarjoajalle, joka on esiasennettu, oletusarvoinen tai muutoin näkyvästi sijoitettu. Palvelut, joita tällä tavoin väitetysti suositaan, ovat usein kuluttajatuotteiden internetin teknologia-alustojen johtavien tarjoajien tai suurten kansainvälisten luovan sisällön palveluntarjoajien omia valmistajakohtaisia palveluja, ja suosiminen haittaa pienempiä ja/tai paikallisia toimijoita.

(46)Viidenneksi tuotiin esiin huoli siitä, että johtavat digiavustajien tarjoajat ovat pyrkineet varmistamaan digiavustajalleen yksinoikeuden tietyissä älylaitteissa tai estämään useiden digiavustajien samanaikaisen käytön. Jotkin älylaitteiden valmistajat ilmoittivat myös, että digiavustajien tarjoajat myöntävät lisenssejä digiavustajiinsa vain yhdessä muuntyyppisten ohjelmistojen, teknologian tai sovellusten kanssa eikä erillisinä.

(47)Kuudenneksi vastaajat toivat esiin useita huolenaiheita digiavustajien ja älylaitteiden käyttöjärjestelmien johtavien tarjoajien roolista välittäjinä käyttäjän ja sellaisten älylaitteiden tai esineiden internetiin liittyvien kuluttajapalvelujen välillä, jotka ovat hallittavissa ja käytettävissä digiavustajan ja/tai käyttöjärjestelmän kautta. Ensinnäkin on huoli siitä, että nämä palveluntarjoajat pystyvät hallitsemaan käyttäjäsuhdetta ja käyttäjäkokemusta. Tämän vuoksi vastaajat pelkäävät menettävänsä brändinsä tunnettuuden ja suoran suhteensa käyttäjiin. Toinen ongelmalliseksi koettu seikka on se, miten nämä palveluntarjoajat hallinnoivat esineiden internetiin liittyvien kuluttajapalvelujen ja niihin liittyvän datan saatavuutta. Kolmanneksi vastaajia askarruttavat tekninen suorituskyky ja prosessit. Vastaajat esimerkiksi ilmoittivat olevansa riippuvaisia digiavustajien ja käyttöjärjestelmien tarjoajien tarjoamasta teknisestä tuesta sekä siitä, että ne ilmoittavat ohjelmistopäivityksistä ja muista päivityksistä hyvissä ajoin etukäteen. Sitä vastoin kuluttajatuotteiden internetin teknologia-alustojen johtavat tarjoajat hallitsevat täysin omiin tuotteisiinsa ja palveluihinsa liittyvää käyttökokemusta käyttäjien vuorovaikutuksen alusta lähtien, keräävät hyödyllistä käyttäjädataa eivätkä useimmissa tapauksissa ole riippuvaisia kolmannesta osapuolesta teknisten ongelmien ratkaisemisessa.